১২ রাজ্যের মুখ্য সচিবের কাছে জবাব চাইল সুপ্রিম কোর্ট। চার বছর পার হয়ে গিয়েছে তবু নিয়ম মেনে এই সব রাজ্যে লোকায়ুক্ত নিয়োগ হয়নি। এবার জবাব চাইল সুপ্রিম কোর্ট।
পশ্চিমবঙ্গ ছাড়াও ওই তালিকায় রয়েছে জম্মু-কাশ্মীর, মণিপুর, মেঘালয়, মিজোরাম, নাগাল্যান্ড, পুদুচেরি, তামিলনাড়ু, ত্রিপুরা, অরুণাচলপ্রদেশ এবং দিল্লি। সব রাজ্যের মুখ্যসচিবদের থেকে নিয়োগ না হওয়ার কারণ জানতে চাওয়ার পাশাপাশি কবে নিয়োগ হবে তাও জানতে চেয়েছে সর্বোচ্চ আদালত।
বিচারপতি রঞ্জন গগৈ ও বিচারপতি আর ভানুমতির বেঞ্চ শুক্রবার লোকায়ুক্ত নিয়োগ না হওয়ার জন্য ১২ রাজ্যের নিন্দাও করেছে। কবের মধ্যে নিয়োগ হবে তাও সুপ্রিম কোর্টকে শীঘ্র জানাতে বলা হয়েছে।
বিজেপি নেতা তথা আইনজীবী অশ্বিনীকুমার উপাধ্যায় একটি পিআইএল মামলা করে এ নিয়ে সুপ্রিম কোর্টে হস্তক্ষেপ চেয়েছে। সেই মামলার শুনানিতেই ১২ রাজ্যের উপরে চাপ তৈরি করল সুপ্রিম কোর্ট। 
উল্লেখ্য, দুর্নীতি মুক্ত প্রশাসন ও সরকার চালাতে দেশে লোকপাল ও লোকায়ুক্ত আইন পাশ হয় ২০১৩ সালে। ২০১৪ সালের ১ জানুয়ারি রাষ্ট্রপতি সাক্ষর করার পরে তা কার্যকর হয় ওই বছরেরই ১৪ জানুয়ারি। জনপ্রতিনিধিদের দুর্নীতি রুখতে লোকপাল বিল চেয়ে অণ্ণা হাজারের আন্দোলনে উত্তপ্ত হয়েছিল দেশ। এর পর আইন তৈরি হলেও তা কার্যকর না হওয়ায় শুক্রবার থেকেই নয়াদিল্লিতে আমরণ অনশন শুরু করেছেন অণ্ণা হাজারে।